IChKI BOZORDA SOTILAYOTGAN “JENERAL MOTORS OʻZBEKISTON” AJ TOMONIDAN IShLAB ChIQARILGAN AVTOMOBILLARGA AKSIZ SOLIGʻINI HISOBLASh VA TOʻLASh TARTIBI TOʻGʻRISIDAGI NIZOMNI TASDIQLASh HAQIDA
(resolution, 2021-12-03)

Oʻzbekiston Respublikasi Soliq kodeksi, Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi, Oʻzbekiston Respublikasi Prezidentining 2015-yil 22-dekabrdagi PQ-2455-son “Oʻzbekiston Respublikasining 2016-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga muvofiq Oʻzbekiston Respublikasi Moliya vazirligi va Davlat soliq qoʻmitasi qaror qiladi. 1. Ichki bozorda sotilayotgan “Jeneral Motors Oʻzbekiston” AJ tomonidan ishlab chiqarilgan avtomobillarga aksiz soligʻini hisoblash va toʻlash tartibi toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Ushbu Nizom Oʻzbekiston Respublikasi Soliq kodeksi, Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi, Oʻzbekiston Respublikasi Prezidentining 2015-yil 22-dekabrdagi PQ-2455-son “Oʻzbekiston Respublikasining 2016-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi qaroriga muvofiq ichki bozorda sotilayotgan “Jeneral Motors Oʻzbekiston” AJ tomonidan ishlab chiqarilgan avtomobillarga aksiz soligʻini hisoblash va toʻlash tartibini belgilaydi. 1. Aksiz soligʻini toʻlovchilar “Jeneral Motors Oʻzbekiston” AJ tomonidan ishlab chiqarilgan yangi avtomobillarni “Jeneral Motors Oʻzbekiston” AJ bilan tuzilgan savdo-dilerlik kelishuvlari (matnda — “dilerlar”) asosida sotuvchi yuridik shaxslardir. 2. Aksiz soligʻi boʻyicha soliqqa tortish obyekti boʻlib, Oʻzbekiston Respublikasi Soliq kodeksiga muvofiq soliqqa tortiladigan “Jeneral Motors Oʻzbekiston” AJ tomonidan ishlab chiqarilgan avtomobillarni sotish hisoblanadi. 3. Aksiz soligʻini hisoblashda soliq solinadigan baza boʻlib, “Jeneral Motors Oʻzbekiston” AJ tomonidan ishlab chiqarilgan avtomobillarni dilerlar tomonidan respublika ichida sotiladigan, dilerning komission mukofotini chegirib tashlagan holdagi qiymati hisoblanadi. 4. Sotilgan avtomobilga aksiz soligʻi summasi quyidagi formula orqali hisoblanadi: S — aksiz soligʻi summasi; N — soliq solish bazasi; A — aksiz soligʻi stavkasi. Misol: Diler tomonidan “MX B0” modifikatsiyali “Matiz BEST” rusumli avtomobil 11 363,38 ming soʻm chakana narxga sotilgan boʻlib, ushbu summa 222,81 ming soʻmga teng boʻlgan dilerning komission mukofot pulini ham oʻz ichiga olgan. Aksiz soligʻining stavkasi 29% ga teng. Soliq solish bazasi 11 140,57 ming soʻmni (11 363,38 - 222,81) tashkil etadi. Shunda aksiz soligʻi summasi 2 504,47 ming soʻmni (11 140,57*29/129) tashkil etadi. 5. Ushbu Nizomning 4-bandiga muvofiq hisoblangan aksiz soligʻi summasi, avtomobillarni sotishdan olinadigan tushum bilan birgalikda, “Jeneral Motors Oʻzbekiston” AJning aksiz soligʻi maxsus bank hisobvaragʻiga bir vaqtda oʻtkaziladi. 6. Xorijiy valyutadagi xalqaro plastik kartochkalardan foydalangan holda avtomobillar sotilganda, avtomobil uchun toʻlov summasi toʻlov oʻtkazilgan kundagi Oʻzbekiston Respublikasi Markaziy bankining kursi boʻyicha ichki bozorda amalda boʻlgan chakana narxiga ekvivalent miqdorda xaridorlar tomonidan “Jeneral Motors Oʻzbekiston” AJning tranzit valyuta hisobvaragʻiga oʻtkaziladi. Bunda, “Jeneral Motors Oʻzbekiston” AJ milliy valyutadagi oʻz pul mablagʻlari hisobidan: aksiz soligʻi summasini — “Jeneral Motors Oʻzbekiston” AJning aksiz soligʻi maxsus bank hisobvaragʻiga; dilerning komission mukofot summasini — dilerning talab qilib olinguncha boʻlgan depozit hisobvaragʻiga oʻtkazadi. 7. “Jeneral Motors Oʻzbekiston” AJ bilan dilerlar orasidagi oʻzaro hisob-kitoblarning holati savdo-dilerlik kelishuvlari shartlariga muvofiq har oylik solishtirma dalolatnomalar tuzish orqali nazorat qilib boriladi. 8. “Jeneral Motors Oʻzbekiston” AJning aksiz soligʻi maxsus bank hisobvaragʻidan mablagʻlar Oʻzbekiston Respublikasi qonun hujjatlariga muvofiq belgilangan tartibda hisob-kitoblarni topshirish muddatlaridan kechiktirmay koʻchiriladi. 9. Aksiz soligʻining hisob-kitobi dilerlar tomonidan soliq boʻyicha hisobga olish joyidagi davlat soliq xizmati organlariga, ushbu Nizomning ilovasiga muvofiq shaklda har oyda, soliq davridan keyingi oyning 10-kunidan kechiktirmay taqdim etiladi. 10. Aksiz soligʻini toʻgʻri hisoblash va toʻlash hamda davlat soliq xizmati organlariga oʻz vaqtida hisob-kitoblarni taqdim etish boʻyicha masʼuliyat qonunchilikka muvofiq, dilerlar zimmasidadir. 11. Aksiz soligʻi mablagʻlarini toʻgʻri hisoblanishi va toʻlanishi boʻyicha nazorat davlat soliq xizmati organlari tomonidan Oʻzbekiston Respublikasi Soliq kodeksi, ushbu Nizom va qonunchilikning boshqa hujjatlariga muvofiq amalga oshiriladi. 12. Ushbu Nizom “Oʻzavtosanoat” AK bilan kelishilgan.